**LIETUVOS RESPUBLIKOS PROFESINIO MOKYMO ĮSTAIGŲ MOKINIŲ PROFESINIO MEISTRIŠKUMO KONKURSO „AEHT-LT 2023“**

**NUOSTATAI**

**I. BENDROSIOS NUOSTATOS**

1. Lietuvos Respublikos profesinio mokymo įstaigų mokinių profesinio meistriškumo „AEHT- LT 2023“ konkurso (toliau – Konkursas) nuostatai reglamentuoja konkurso tikslus, dalyvius, konkurso organizavimą.

2. Pagrindinis konkurso organizatorius – Alytaus profesinio rengimo centras.

2.1. Kulinarijos srities rungčių organizatoriai: Kauno maisto pramonės ir prekybos mokymo centras, Klaipėdos turizmo mokykla;

2.2. Konditerijos rungties organizatoriai: Alytaus profesinio rengimo centras;

2.3. Padavėjų ir barmenų srities rungčių organizatoriai: profesinio mokymo centras „Žirmūnai“, Marijampolės profesinio rengimo centras.

3. Konkurso tikslas - ugdyti mokinių profesinį meistriškumą.

4. Konkurso laikas – 2023 m. gegužės 11-12 dienomis.

5. Konkurso vieta – Alytaus profesinio rengimo centras, Putinų g. 40, Alytus.

6. Konkurso dalyviai – Lietuvos Respublikos profesinio mokymo įstaigų mokiniai, kurie mokosi arba einamaisiais mokslo metais baigė virėjo, konditerio, padavėjo, barmeno formaliąsias modulines profesinio mokymo programas (išskyrus Užimtumo tarnybos mokinius).

**II. KONKURSO ORGANIZAVIMAS**

7. Konkurse dalyvauja:

7.1. 1-2 mokiniai iš kiekvienos profesinio mokymo įstaigos šiose rungtyse:

∙ kokteilių,

∙ konditerijos,

∙ restorano aptarnavimo,

∙ kulinarinio meno,

∙ kulinarinio dekatlono,

∙ baristos.

7.2. Konkurse negali dalyvauti tarptautiniuose ir nacionaliniuose AEHT konkursuose dalyvavę mokiniai.

7.3. Mokiniai, norintys dalyvauti konkurse, turi užpildyti dalyvio anketą (1priedas).

8. Konkurso dalyviai turi turėti mokinio pažymėjimą ir specialiąją aprangą.

9. Konkurso dalyvių amžius konkurso dieną - ne vyresni kaip 26 metų.

10. Konkurso dalyviai atlieka konkurso praktines užduotis, kurios aprašytos 2-7 prieduose.

11. Konkurso dalyvių darbus vertina iš kompetentingų įstaigų ir darbdaviams atstovaujančių įmonių atstovų bei profesijos mokytojų sudaryta vertinimo komisija.

11.1. Pagrindinis konkurso organizatorius atsakingas už komisijos pirmininko – darbdavių atstovo dalyvavimą vertinimo komisijoje.

11.2. Kitus du komisijos narius – profesijos mokytojus - pagrindiniam konkurso organizatoriui siūlo visų rungčių organizatoriai.

11.3. Galutinį komisijos narių sąrašą sudaro pagrindinis konkurso organizatorius.

11.4. Komisijos nariu negali būti konkurso užduotį rengęs profesijos mokytojas.

12. Kiti profesijos mokytojai gali dalyvauti konkurse stebėtojo teisėmis.

13. Pirmąją konkurso dieną dalyviai atsitiktine tvarka suskirstomi į komandas ir paskiriamos darbo vietos.

14. Darbo priemonėmis, žaliavomis aprūpina pagrindinis konkurso organizatorius.

15. Pagrindinis konkurso organizatorius konkurso užduotims atlikti naudojamų žaliavų sąrašus, pagrindinę įrangą pateikia užsiregistravusiems dalyviams ne vėliau kaip likus 1 mėnesiui iki konkurso dienos.

16. Konkurso dalyviams leidžiama atsivežti smulkų inventorių, prieš tai jį suderinus su pagrindiniu konkurso organizatoriumi.

17. Konkurso dalyviai privalo laikytis nuostatuose nurodytų taisyklių ir reikalavimų.

18. Konkurso dalyviai paraišką dalyvauti konkurse gali siųsti iki 2023 m. balandžio 7 d. elektroniniu paštu zivile.satiene@aprc.lt su nuoroda AEHT-LT 2023 konkurso anketa.

**III. VERTINIMAS**

19. Konkurso dalyvių darbai vertinami pagal kiekvienos užduoties patvirtintus vertinimo kriterijus.

20. Konkurso dalyvių darbams vertinti sudaroma vertinimo komisija iš trijų narių: komisijos pirmininkas – darbdavių atstovas, kitu du nariai - profesijos mokytojai.

21. Kiekvienas vertinimo komisijos nario įvertinimas balais pateikiamas vertinimo komisijos pirmininkui, kuris sumuoja balus. Esant vienodam balų skaičiui lemiamą sprendimą priima komisijos pirmininkas.

22. Apeliacija dėl konkurso rezultatų konkurso organizavimo komisijai pateikiama per 30 min. nuo rezultatų paskelbimo.

**IV. BAIGIAMOSIOS NUOSTATOS**

23. Konkurso laimėtojai ir prizininkai apdovanojami diplomais ir prizais.

24. Papildoma informacija dėl konkurso organizavimo teikiama tel. +370 682 69 712 (SPMC vadovė Živilė Šatienė).

\_\_\_\_\_\_\_\_\_\_\_\_\_\_\_